Néese,
yáté mawiénica yéenáiwaná yàanàaca yái judíonái yàasu Pascua,
yá nacái Jesús íiríacatéwa Jerusalén ìyacàlená néré.
Yàanàacaalíté néré,
yáté iicáca Dios icapèe ibàacháwalená irìculé níái iwéndéeyéica pacánái,
ovejanái,
unùcunái nacái.
Nía nacái áibanái yáawinawa yàasu mesa iwéréwa níái icámbiéyéica palata áiba cáli néeséeri.
Yáté imànica iríwa abéeri cabèesi íiyanási yéená iyú,
yá imusúadacaté nía Dios icapèe irìcuíse macáita,
ovejanái,
pacánái nacái.
Yá nacái icasáacáté nàasu palata ituíná níái icámbiéyéica palata,
iwènúadacaté nacái yúucawa nàasu mesanái.
Yá íimacaté nalí níái iwéndéeyéica unùcu:
“¡Pimusúadacué pìasuwa síisài!
¡Picácué pimàni piwéndacàalu iyúwa yái Núaniri icapèeca!”
Néese,
yáté yéewáidacalénái iwàwalica yái Dios itàacái íimáanáca:
“Máinicáiná nuwàwaca wenàiwica yàaca píimiétacaná,
yá báawaca máiní nuicáca yái namàníirica chái picapèe irìcu.
Iná iwàwacutápiná nuétácawa náichawaliná.”
Yá abénaméeyéi judíonái íiwitápu íimacaté irí:
“Yéewacaténá wáalíaca Dios néeséerica pía,
yá iwàwacutá pimànica waicá yái càmíirica wenàiwica idé imànica.”
Yá Jesús íimacaté nalí:
“Picàlàlìacué yái Dios icapèeca,
quéwa máisiba èeri irìcu,
yá yèepùapináca numichàidaca àniawani.”
Néese abénaméeyéi judíonái íiwitápu íimacaté irí:
“Cuarenta y seis camuíté namànica yái Dios icapèeca.
Quéwa pía,
yá píimaca máisiba èeri irìcuta,
yá numichàidapináca àniawani.”
Quéwa Jesús itàanícaté ìyaca ìwaliwatawa iyúwa Dios icapèe.
Iná idécanáamité Jesús imichàacawa yéetácáisi íicha,
yáté àtata yéewáidacalénái iwàwalica yái íimáanácaté nalí.
Yá neebáidacaté quiríta quéwanáta yái Dios itàacáica,
yá nacái tàacáisi Jesús icàlidéerica nalí.
Idècunitàacá Jesús ìyaca náapicha Jerusalén ìyacàlená irìcu,
yá judíonái ìwacáidacatáicawa Pascua yàasu èeri,
yáté madécaná wenàiwica yeebáidaca íipidená ìwali,
naicácáináté yái imàníirica,
yái càmíirica wenàiwica idé imànica.
Quéwa càmita Jesús yeebáida náimáaná ìwali,
yáalíacáináwa náináidáanáwa ìwali macáita.
Iná càmitaté iwàwacutá isutáca yéemìawa áibanái,
yáalíacáináté càinácaalí abéeri wenàiwica íináidacawa.